Meskiba chi ben Jesús‑ni ixe ka milagru arlo ka benne,
ttaka labí ria leke gebie.
Aníha uka ki gwado tisa ge nu unne profeta Isaías‑ni tti ree Tata Xisiha:
Nurula chi ugía leni ge nu rigixxiꞌatu‑ni xa tata,
lhe nurula nu chi beleꞌenlu nu xxeni ra lelu lhe.
Labí uka tsia lekani ge Tata Xisiha,
kumu attiba ra Isaías‑ni attu lisia lo ka yetsi ge Tata Do Yebáha,
tti rana:
Bechulhaba Tata Do Yebáha lokani lhe ben tsitsibe lastokani,
kini meskiba yuꞌu lokani,
abittu bilákinna,
lhe meskiba tee elha rieni gekani nna abittu utte dákinna.
Aníha benkana kini ka eyekikana odaxxukana neda kia nna eyonia kana,
ra Tata Do Yebáha.
Isaías‑ni unnena aníha kumu chiba bilenna nu xxeni inná le Jesús‑ni ganna chi bisie.
De nuha nna utixxiꞌana gebie.
Laa kiga de nuha nna ixeba ka nu Israel‑ni ugía lekani ge Jesús‑ni,
axtala ka nu rinnabia gekaniha ugía lekani.
Ttaka kumu de rasikinna ge ka fariseo‑ni,
de nuha nna labí rigixxiꞌakana kini ka kweakana kana lheꞌe ka yoꞌo ata rudhetikana ka tisa ge Tata Do Yebáha.
Kumu ruꞌurula lekani eyaꞌan tsekana arlo ka benne attichula arlo Tata Do Yebáha.
Jesús‑ni nna unnebie idisa,
ree:
―Benne ria lebie netiha,
labí sun neti nuha ria le benneha,
sinuki riagaba lebie benne udhelhe netiha,
nna benne rilánie netiha,
benne udhelhe netiha nuha rilen benneha.
Neti ankaa xiani bisiaya yiesi lo yu‑ni kini iyába ka benne tsia leke neti abittu tseꞌeke ata anka chulhaha.
Nu iyieninna ka tisa kia‑ni nna abittu uinna nu rákana,
labí neti ukinnia nuha,
kumu neti laa dagaa gwerixxi gwekinni ka benne,
sinuki dalaa kini odiláya ke.
Nu riguꞌu niꞌani netiha lhe abittu rulabina ka tisa kia‑ni,
chiba do nu ukinnina nuha,
delába ka tisa chi unnea‑ni,
ka tisa‑niba urixxi ukinnikana nuha ganna chi isia sá daluxaha.
Kumu neti labí rinnea nu anka kia.
Tata kia benne udhelhe netiha,
benneha‑ba chi rabie neti bixa innía lhe gasina innea lhe.
Neti yúgabaa deki nu ra benneha uinriꞌi,
nuha uinna kini satíaba aka ben ka benne.
Laxkala nu rinnea‑ni,
rinnebaa na attiba chi ra Tata kiaha.